Paterna canvia la lletra de l’Himne a la Cordà per a garantir la igualtat entre els hòmens i dones que fan possible “la millor cordà del món”
26/08/2015

# Paterna canvia la lletra de l’Himne a la Cordà per a garantir la igualtat entre els hòmens i dones que fan possible “la millor cordà del món”

[![El alcalde de Paterna Juan Antonio Sagredo y la concejal de Tradicions, Cultura i Foc, Paqui Periche junto a la Reina de Fiestas, Marta Alcalá y algunas de las compotentes de la Corte de Honor](/images/noticias/2015/08/tiradoras.jpg)](/images/noticias/2015/08/tiradoras.jpg)

26.08.2015

L’alcalde Juan Antonio Sagredo vol que la cançó oficial que sona en tots els actes locals on es llancen coets exalce per igual la valentia i la destresa dels hòmens i de les dones que els disparen

L’alcalde de Paterna, Juan Antonio Sagredo vol que la igualtat estiga present en tots els racons de Paterna, però també en els seus senyals d’identitat. Amb eixe propòsit, ha decidit introduir un canvi en la lletra de l’Himne a la Cordà per a donar cabuda en ell, no sols als hòmens del poble que participen en ella, sinó també a totes eixes dones que, any rere any, s’introdueixen en este emblemàtic espectacle de foc i demostren també la seua destresa, habilitat i valor.

La modificació que proposa l’alcalde, i que no repercuteix en la música, busca que en el dit himne se senten representats tant els tiradors com les tiradores i implicaria la substitució en l’himne de la paraula “hòmens” per “poble” cada una de les tres vegades en què apareix.

Per a dur a terme este canvi, Sagredo ha volgut comptar amb l’aprovació i el vistiplau dels responsables de l’himne i per a això s’ha posat en contacte, tant amb el compositor de la música, el paterner i Fill Predilecte de Paterna, Pablo Sánchez Torrella com amb la família de l’autor de la lletra, el Coeter Major emèrit, Pepín Damián, que han considerat “encertada i necessària” la modificació suggerida ja que “manté l’essència de l’himne adaptant-lo a la realitat actual”.

“La presència de la dona en la Cordà és cada vegada major. De fet, enguany, el 20% dels participants són dones i el seu paper en la nostra tradicional Cordà i la seua implicació per mantindre viva la cultura del foc adquireix la mateixa rellevància que el dels hòmens”, ha explicat Sagredo per a a continuació destacar que “amb el canvi de l’himne, la igualtat està garantida en dos dels emblemes més importants del patrimoni cultural de Paterna com són la pólvora i la música”.

Davall el títol “Foc, Foc i Foc”, l’himne de Paterna és una composició del que fóra director de la Banda Municipal de València, el paterner Pablo Sánchez Torrella amb lletra del Coeter Major emèrit Pepín Damián i va ser estrenat el 31 de juliol de 1993 en un concert extraordinari realitzat en la Plaça del Poble de Paterna. .

“Este himne - tal com recull el llibre “La Cordà de Paterna. Art i passió d’un poble”, de Camilo Segura i Feliç Gámez - “s’ha convertit en so tradicional de tots aquells actes que tenen als coets com protragonistas, no sols durant la Cordà, sinó també en el cohetòdrom, cercaviles de coets de luxe, Recordà, etc…”.

![ Himne de la Cordà](/images/noticias/2015/08/Himno-Corda.jpg)